S-224/2013

Mál þetta, sem dómtekið var 16. desember sl., er höfðað með ákæru lögreglustjórans á Akureyri, útgefinni 13. nóvember sl., á hendur X;

„fyrir þjófnað, með því að hafa aðfaranótt föstudagsins 27. janúar 2012, á gistiheimilinu Brekkuseli, Byggðavegi 97 á Akureyri, stolið myndavél af gerðinni Canon EOs40, þremur linsum 17-40 mm, 10-22 mm og 50 mm, Canon 420EX flassi, tveimur minniskortum og kortalesara, tveimur fartölvum í tilheyrandi töskum, af gerðunum Toshiba Z-light og Acer aspire og Gsm síma af gerðinni Nokia X, en tölvurnar tók [A], eftir að ákærði hafði upplýst hann um hvar þær voru og látið hann hafa lykil af gistiheimilinu.

Telst þetta varða við 1. mgr. 244. gr. almennra hegningarlaga nr. 19, 1940.

Þess er krafist að ákærði verði dæmdur til refsingar og til greiðslu alls sakarkostnaðar.“

I.

Ákærði hefur fyrir dómi skýlaust játað sakargiftir líkt og broti hans er lýst í ákæru.

Með játningu ákærða, sem ekki er ástæða til að efa að sé sannleikanum samkvæm, sem og gögnum málsins, er nægilega sannað, að ákærði hafi gerst sekur um þá háttsemi sem í ákæru er lýst og þar er rétt heimfærð til laga. Verður lagður dómur á málið án frekari sönnunarfærslu, sbr. heimildarákvæði 164. gr. laga nr. 88, 2008. Að þessu virtu er ákærði sakfelldur fyrir þá háttsemi, sem honum er gefin að sök í máli þessu.

II.

Ákærði, sem er fimmtugur, á sakaferil að baki, allt aftur til ársins 1995, en samkvæmt sakavottorði hefur honum sjö sinnum áður verið gerð refsing fyrir auðgunarbrot og fleiri brot gegn hegningarlögum. Að auki hefur hann ítrekað verið sakfelldur fyrir brot gegn umferðarlögum og lögum um ávana- og fíkniefni. Þann 20. maí 2008 var ákærði þannig dæmdur í 10 mánaða fangelsi fyrir þjófnað, fjársvik og nytjastuld. Með þessum dómi voru dæmdar upp 210 daga eftirstöðvar refsingar, sem ákærði hafði verið dæmdur til hinn 13. júní 2005, þar sem hann hafði rofið reynslulausn, en þar hafði sakarefnið verið stórfellt brot gegn lögum um ávana- og fíkniefni. Þann 25. mars 2009 gekkst ákærði undir sektargerð vegna ölvunaraksturs og var þá sviptur ökurétti í 8 mánuði. Þann 7. september 2009 var ákærði dæmdur í tveggja mánaða óskilorðsbundið fangelsi fyrir þjófnaðarbrot og eignaspjöll, en einnig fyrir brot gegn umferðarlögum. Með þessum dómi var ákærða auk þess gert að greiða sekt, en jafnframt sviptur ökurétti í 8 mánuði. Loks var ákærði þann 15. júní 2010 sakfelldur fyrir fjölda fjársvikabrota, tilraun til fjársvika, þjófnað, skjalafals, nytjastuld, ölvunar- og sviptingarakstur og fíkniefnalagabrot. Var refsing ákærða ákvörðuð 6 mánaða óskilorðsbundið fangelsi, en við ákvörðun refsingarinnar var m.a. tekið tillit til ítrekunaráhrifa eldri dóma, en ekki síst að um var að ræða hegningarauka.

Fangelsismálastofnun ríkisins veitti ákærða reynslulausn 16. febrúar 2011, með skilyrðum, á 270 daga eftirstöðvum samanlagðrar refsivistar vegna þeirra dóma, sem kveðnir voru upp á árunum 2008 til 2010, sbr. það sem að ofan var rakið.

Með því auðgunarbroti sem hér er til umfjöllunar og ákærði hefur verið sakfelldur fyrir hefur hann enn rofið skilyrði reynslulausnar, samtals 270 daga. Ber að taka upp þá refsingu og dæma hana með í þessu máli, sbr. ákvæði 1. mgr. 65 gr. laga nr. 49, 2005, sbr. og 60. gr. almennra hegningarlaga nr. 19, 1940.

Við ákvörðun refsingar ber auk ofangreinds m.a. að horfa til lýsts sakaferils, sbr. m.a. ákvæði 6. tl. 1. mgr. 70. gr., 71. gr., og 255. gr., hegningarlaganna, en eins og áður er rakið hefur ákærði margsinnis á liðnum árum gerst sekur um brot gegn almennum hegningarlögum nr. 19, 1940. Einnig ber að líta til þess að þjófnaðinn framdi ákærði í félagi við annan aðila, sbr. ákvæði 2. mgr. 70. gr. hegningarlaganna, og að um talsverð verðmæti var að ræða, en samkvæmt gögnum tókst aðeins að hluta að koma þýfinu til skila til eiganda eftir að ákærði hafði verið handtekinn af lögreglu í lok janúar 2012. Ber að virða þetta allt refsingu ákærða til þyngingar. Á hinn bóginn ber að líta til þess að ákærði hefur við alla meðferð málsins afdráttarlaust játað sakir. Hann skýrði þannig frá athæfi sínu í yfirheyrslu hjá lögreglu strax eftir handtöku, en þrátt fyrir það dróst lögreglurannsókn málsins og þar með ákærumeðferð verulega. Samkvæmt framlögðu vottorði sjúkra- og meðferðarstofnunar hefur ákærði undanfarin misseri verið í markvissri meðferð og virðist hann því vera að gera raunhæfa tilraun til að vinna bug á fíkniefnamisnotkun sinni. Ber að virða ákærða þetta allt til málsbóta, sbr. m.a. ákvæði 5. og 8. tl. 1. mgr. 70. gr. laga nr. 19, 1940.

Að öllu ofangreindu virtu þykir refsing ákærða hæfilega ákveðin fangelsi í 12 mánuði, en ekki þykir fært að skilorðsbinda refsinguna.

Engan sakarkostnað leiddi af rekstri málsins samkvæmt yfirlýsingu fulltrúa ákæruvalds fyrir dómi.

Ó-kk-nf Ó-kk-nf héraðsdómari kvað upp dóminn.

D Ó M S O R Ð :

Ákærði, X, sæti fangelsi í 12 mánuði.